Der er grundlag for at lægge sag an mod OW Bunker, fastslår en advokatredegørelse, som ATP, PFA og andre pensionsselskaber har fået udarbejdet.

Som registreret bruger kan du overvåge emner og journalister og modtage nyhederne i din indbakke og følge din nyhedsstrøm på Finans.

Morten Johnsen, f. 1983 er virksomhedsredaktør på Finans. Morten er uddannet fra SDU i 2007 og efter en veloverstået praktiktid fulgte blandt andet ophold på ErhvervsBladet, MetroXpress og Berlingske inden turen gik til Jyllands-Posten i 2010. Siden har Morten været en smuttur forbi Ekstra Bladet som Erhvervsredaktør, inden han vendte tilbage til Jyllands-Posten og Finans pr. 1. august i år. Morten har igennem alle årene beskæftiget sig indgående med dansk erhvervsliv og herunder haft en nøglerolle i dækningen af en række af de senere års største erhvervsskandaler herunder nedturen i Parken, dramaet i DONG samt de utallige bankkrak herhjemme. Stort set alle vågne timer går med jagten på den næste gode historie, men ud over at familien engang imellem kræver hans nærvær, bliver der også brugt en del timer på dulme yndlingsholdet Fiorentinas op- og i særdeleshed nedture med lyden af tung rock.

Kristoffer Brahm, f. 1973, er journalist på Finans og har beskæftiget sig med erhvervsjournalistik siden 2001. Han har skrevet om privatøkonomi, lavet undersøgende journalistisk og dækker i dag finanssektoren. Har bl.a. afdækket, at myndighederne i årevis opkrævede ejendomsskatter ulovligt, hvilket førte til en tilbagebetaling på 1,2 mia. kr. til borgerne, ligesom han har afsløret, at danskere er blevet afkrævet skat af fiktive aktiegevinster, hvilket fik daværende skatteminister Kristian Jensen (V) til at ændre loven. Kristoffer er en passioneret kunstsamler og trods de senere års mange skuffelser stadig en forholdsvis passioneret tilhænger af fodboldklubben AGF.

En stribe pensionsselskaber med giganterne ATP og PFA i spidsen har besluttet sig for at rejse en erstatningssag mod OW Bunker, der kollapsede med et brag sidste år.

Det erfarer Finans fra flere af hinanden uafhængige kilder.

»Vi forventer at gå videre med sagen, fordi advokatundersøgelsen konkluderer, at der er grundlag for at rejse en erstatningssag om prospektansvar mod selskabet,« siger Torben Visholm, direktør i JØP, der er en pensionskasse for jurister og økonomer.

Han vil ikke på nuværende tidspunkt ind på, om sagen skal køre mod den tidligere ledelse, emissionsbankerne eller begge parter.

På grund af regler om tidsfrister anmeldte pensionsselskaberne allerede lige før nytår et krav mod konkursboet på 804 mio. kr., men fastslog den gang, at de endnu ikke havde besluttet sig for, om de ville gå videre med kravet. Samtidig bad de to advokatkontorer - Accura og Bruun & Hjejle - om at foretage en juridisk vurdering af, om der var grundlag for at føre en erstatningssag.

Kulegravningen af OW Bunker En række pensionskasser med ATP og PFA i spidsen meddelte i slutningen af 2014, at de havde sat gang i en undersøgelse af OW Bunkers konkurs. Undersøgelsen blev for0etaget af Accura, der i samarbejde med advokatfirmaet Bruun & Hjejle og assisteret af revisionsfirmaet EY blandt andet skulle afdække, om man kunne gøre et ansvar gældende og få økonomisk kompensation. Ud over ATP, PFA og AP Pension bakkede også DIP, Industriens Pension, JØP, Maj Invest, PensionDanmark og SEB op om undersøgelsen. Undersøgelsen har blandt andet afdækket hændelsesforløbet i forbindelse med børsnoteringen, hvad der stod i prospektet, og hvem der havde ledelsesansvaret i forbindelse med driften af OW Bunker. I skrivende stund sidder en række pensionskasser og gennemlæser rapporten fra advokaterne, der blandt andet beskriver, at der kan være udfordringer forbundet med at gå efter eksempelvis kapitalfonden Altor eller emissionsbankerne bag OW Bunkers børsnotering. Kilde: Finans/ATP

Den juridiske vurdering har de 25 investorer nu modtaget, og ifølge tre af hinanden uafhængige kilder er konklusionen, at der er grundlag for at lægge sag an mod den tidligere ledelse af OW Bunker, ligesom der kan være basis for at føre en sag mod en eller flere af de emissionsbanker, der sendte den nordjyske oliehandelsvirksomhed på fondsbørsen i marts sidste år. Til gengæld fastslår advokatredegørelsen, at det er yderst tvivlsomt, om investorerne kan komme igennem med et søgsmål mod den tidligere ejer, kapitalfonden Altor.

ATP og PFA har besluttet, at de vil køre videre med et sagsanlæg, erfarer Finans, og flere af de øvrige institutionelle investorer har valgt at bakke op om det. Andre overvejer stadig, om de vil gå med, hvilket for dem er en afvejning af sagsomkostningerne i forhold til deres tab og dermed det mulige udbytte.

Mens emissionsbankerne - Nordea, Carnegie, Morgan Stanley og ABG Sundal Collier - har dybe lommer, er det mere tvivlsomt, hvor mange penge der er at komme efter hos den tidligere ledelse. Men direktion og bestyrelse havde ifølge Finans' kilder en ansvarsforsikring på 200 mio. kr. samt 50 mio. kr. til dækning af sagsomkostninger.

Hverken PFA, ATP, Nordea, Carnegie eller John Korsø Jensen, der er advokat for tidligere adm. dir. Jim Pedersen, ønsker at udtale sig.

Denne artikel er en oplåst abonnementsartikel. Ønsker du fuld adgang til alle øvrige artikler i Finans’ abonnementsunivers, kan du helt uforpligtende få 40 dages gratis adgang ved at klikke her.